b'\n_START_ARTICLE_\nTasta\n_START_SECTION_\nGeografi\n_START_PARAGRAPH_\nBydelens landareal er 10,87 km\xc2\xb2 (uten Austre \xc3\x85m\xc3\xb8y 7,19 km\xc2\xb2)._NEWLINE_Tasta bydel best\xc3\xa5r av nordre del av tidligere Hetland herred. Bydelen utgj\xc3\xb8r nordre del av kommunen og omfatter omr\xc3\xa5det nord for Stokkavatnet og Byhaugen. Austre \xc3\x85m\xc3\xb8y, som har fastlandsforbindelse via Rennfast og Randaberg, inng\xc3\xa5r i Tasta bydel._NEWLINE_I nord og vest grenser bydelen Tasta til Randaberg kommune. Grensen f\xc3\xb8lger det gamle skiftet mellom g\xc3\xa5rdene Finnestad, H\xc3\xb8ie, Nedre og \xc3\x98vre Tasta, g\xc3\xa5rdene Leikvoll, H\xc3\xa5land, Goa og Rygg i Randaberg. I s\xc3\xb8r f\xc3\xb8lger grensen det gamle skiftet mellom Nedre Tasta og den tidligere g\xc3\xa5rden Eiganes og g\xc3\xa5rden Stokka. Grenselinjen g\xc3\xa5r fra Kalhammaren til Knutmannsteinen p\xc3\xa5 Byhaugen og videre vestover til Store Stokkavatnet, som tidligere ogs\xc3\xa5 ble kalt Tastavatnet. _NEWLINE_Tastaveden, ca. 3 km nord for Stavanger sentrum, er bydelens st\xc3\xb8rste friomr\xc3\xa5de og h\xc3\xb8yeste punkt (92 meter over havet), fulgt av Tastavarden (79 moh.) Midt p\xc3\xa5 Austre \xc3\x85m\xc3\xb8y troner to markante h\xc3\xb8ydedrag. Det h\xc3\xb8yeste, Brenningstua, er 72,5 meter over havet.\n_START_SECTION_\nHistorie\n_START_PARAGRAPH_\nI h\xc3\xb8ymiddelalderen finner vi fire gardsbruk p\xc3\xa5 det n\xc3\xa5v\xc3\xa6rende Tasta. To gardsbruk var utskilt fra hovedgarden Tasta; nemlig H\xc3\xb8ie og Finnestad. Vi vet med sikkerhet at folketapet etter svartedauden i 1350 f\xc3\xb8rte til at H\xc3\xb8ie og Finnestad ble fraflyttet. Folket konsentrerte seg om de to rikeste og st\xc3\xb8rste gardene, \xc3\x98vre- og Nedre Tasta._NEWLINE_I 1838 hadde Nedre Tasta 21 bruk, \xc3\x98vre Tasta ti bruk i tillegg til Dusavik. P\xc3\xa5 Finnestad fantes det ni bruk og p\xc3\xa5 H\xc3\xb8ie ti bruk. I 1866 var tallet p\xc3\xa5 bruk steget til 71 p\xc3\xa5 \xc3\x98vre Tasta, 55 bruk p\xc3\xa5 Nedre Tasta, mens H\xc3\xb8ie og Finnestad hadde henholdsvis 12 og 21 bruk.\n_START_SECTION_\nIdrett\n_START_PARAGRAPH_\nBydelen har tre fotballklubber; Vardeneset B.K, Tasta IL, Tastavarden HK og Pol IL._NEWLINE_Ikke langt fra Tastarust\xc3\xa5 Skole og Tastasenteret finnes Tasta Skatepark som er en av landets st\xc3\xb8rste skateparker.'